Trump kellu jirtira l-abbozz ta' liġi dwar is-saħħa wara li ma ntlaqax tajjeb u ma kellux voti biżżejjed biex jgħaddi mill-kungress. Dan wara li l-Ħamis, il-vot dwar is-saħħa kellu jkun pospost ħabba li sab oppożizzjoni minn xi Repubblikani. Madankollu, Trump xorta ta t-tort lid-Demokratiċi li ħadd minnhom ma kien favur l-abbozz ta' liġi propost. Għalkemm Trump kien għamilha ċara li jekk ma jivvutawx favur l-abbozz kien se jkollhom jibqgħu b'Obamacare, l-abbozz xorta waħda sab oppożizzjoni minn xi Repubblikani. Dan tant li meta ġie għall-vot, Trump flimkien mal-Ispeaker tal-kamra, Paul Ryan, iddeċidew li jirtirawh. Obamacare kienet liġi mfassla mill-President Obama fejn ġabet 'il quddiem is-servizzi pubbliċi tas-saħħa. Madankollu, dawn is-servizzi sabu oppożizzjoni kbira minn Trump li tul il-kampanja wiegħed li jwettaq tibdil sostanzjali fihom. L-Istat Amerikan daħħal fis-seħħ miżura li tipprojbixxi l-użu ta' apparat teknoloġiku kbir fuq l-ajruplani li jkunu qed jivvjaġġaw lejn l-Amerka. Kull apparat teknoloġiku li hu ikbar minn smartphone se jkun qed jiġi miżmum fil-kabina tal-bagalji. Dan wara li hemm rapporti li terroristi tal-Istat Iżlamiku qed jipprovaw isibu mod kif jaħbu splussivi ġewwa apparat teknoloġiku. Wara li din il-miżura ddaħlet fis-seħħ qed jingħad li l-Amerka għandha ħjiel sostanzjali li jista' jkun hemm theddida. Din ir-restrizzjoni tapplika għall-persuni li jkunu qed jivvjaġġaw minn għaxar ajruporti fi tmien pajjiżi differenti. L-Ingilterra wkoll se tkun qed timponi restrizzjonijiet simili, iżda se tkun qed tapplikahom għal linji tal-ajru differenti. F'attakk terroristiku li seħħ nhar l-Erbgħa li għadda l-attakkant identifikat bħala Khalid Masood ta' 52 sena ħasad il-ħajja ta' ħames persuni. Dan tela' bil-karozza fuq il-bankina ta' biswit il-Parlament Ingliż u wara li għadda minn fuq bosta vittmi, baqa' dieħel ġor-railings. Kien hawnhekk li ħareġ mill-karozza u daħal ġewwa l-Parlament. Hekk kif ġie affaċċjat mill-Pulizija huwa ħasad il-ħajja tal-Pulizija PC Palmer b'daqqiet ta' sikkina. Il-Pulizija Ingliża sparat fuq l-attakkant u qatlitu. Il-Pulizija arrestat bosta persuni b'konnessjoni mal-każ u qed titlob biex kull min għandu xi informazzjoni jaqsamha mal-Pulizija. Bosta familjari tal-vittmi tħallew irrabjati wara li missier l-assistent tal-pilota Andreas Lubitz, iddefenda lit-tifel tiegħu u qal li dan ma setax iwettaq din it-tiġrifa. Din id-dikjarazzjoni għamilha f'għeluq is-sentejn minn din id-diżgrazzja. Dan wara li f'Jannar li għadda Lubitz ta' 27 sena instab ħati li kien suwiċidali u waqqa' l-ajruplan li kien qed isuq biex miegħu qatel 150 ruħ oħra. Madankollu, Missieru Gueter Lubitz flimkien ma' ġurnalist Tim Van Beveren qed jindagaw u jippruvaw joħolqu t-teorija li l-inċident seħħ minħabba leak ta' gass carbon monoxide waqt li l-kaptan kien magħluq barra l-cockpit. L-Avukat Elmar Giemulla, li qed jirrappreżenta bosta familjari tal-vittmi qal li dan tal-missier hu att irresponsabbli li bih qed jipprova jneħħi t-tort li meritatament għandu t-tifel tiegħu. L-Erbgħa li għadda żewġ studenti tilfu ħajjithom filwaqt li 20 sfaw midruba ġewwa l-kamra tal-banju tal-iskola primarja, The Number Three Experimental School f'Puyang fiċ-Ċina. Dan seħħ hekk kif waqt il-waqfa mil-lezzjonijiet ta' filgħodu l-kmamar tal-banju kienu jinstabu mimlijin. Għalhekk bosta studenti qabdu jimbuttaw biex jidħlu. Rapporti qalu li b'kawża tal-imbuttar u l-għadd kbir ta' persuni ġol-kmamar, ċeda ħajt. Il-midruba ttieħdu l-isptar fejn ammont sostanzjali minnhom ġew iddikjarati li jinstabu f'qagħda kritika. Dan mhux l-ewwel inċident ta' din ix-xorta fiċ-Ċina hekk kif inċident simili fl-2014 ħasad il-ħajja ta' sitt itfal u ħalla 25 oħra midruba. 14 minn 30 tip ta' test tat-tqala ġew irtirati mis-suq Awstraljan. Dan wara li dawn ma kinux qed jagħtu riżultati tajbin. It-tneħħija tal-prodotti mis-suq bdiet wara li daħlu tliet rapporti ta' testijiet tat-tqala li taw riżultat negattiv falz. It-Therapeutic Good Administration għamlu stħarriġ u testijiet fuq il-prodott u wara li sabuh insensittiv waqqfuh mis-suq. Wara li r-regolatur ikkuntattja l-fornituri ta' prodotti ta' dan it-tip, disgħa minnhom neħħew il-prodott tagħhom mis-suq mingħajr ma saru t-testijiet fuqhom. Ħames prodotti oħra tneħħew mis-suq wara li sarulhom it-testijiet. Fi stqarrija r-regolatur saħaq li issa l-prodotti kollha li jinsabu fis-suq ġew pruvati u juru riżultati tajbin.